ការសម្ភាសន៍របស់អ៊ុំស្រី លាច នៅ

ក.អ្នកធ្វើការសម្ភាសន៍ឈ្មោះ​ ឌី ណាផា ខ. អ្នកត្រូវគេសម្ភាសន៍ឈ្មោះ លាច នៅ

ក៖​ ចឹងជាដំបូងខ្ញុំសូមថ្លែងអំណរគុណដល់អ៊ុំស្រីដែលបានអនុញ្ញាតឲ្យខ្ញុំសម្ភាសន៍នៅប្រវិត្តរបស់អ៊ុំ​ចាសហើយការសម្ភាសន៍ណឹងត្រូវបានរៀបចំដោយសកលវិទ្យាល័យដែលមានឈ្មោះថា BYU ដែលនៅឯប្រទេសសហរដ្ឋអាមេរិក ហើយគោលបំណងរបស់សាកលវិទ្យាល័យចង់សម្ភាសន៍ប្រវិត្តប្រជាជនខ្មែរគឺចង់រក្សារទុកនូវប្រវិត្តប្រជាជនខ្មែរយើងដើម្បីឲ្យកូនចៅជំនាន់ក្រោយគាត់អាច
ស្គាល់អំពីប្រវិត្តរបស់ជីដូនជីតាហើយ​ រៀ​នអំពីប្រវិត្តសាស្ត្ររបស់ពួកគាត់ណាអ៊ុំ ចាសហើយចឹងពេលដែលខ្ញុំសម្ភាសន៍របស់អ៊ុំណឹង ខ្ញុំនឹងដាក់ការសម្ភាសន៍របស់អ៊ុំនៅក្នុងវេបសាយរបស់សាលាដែលមានឈ្មោះថា [www.cambodiaoralhistory.byu.edu](http://www.cambodiaoralhistory.byu.edu) ណាអ៊ុំ, ចឹងតើអ៊ុំយល់ព្រមឲ្យខ្ញុំដាក់សំភាសន៏របស់អ៊ុំចូលទៅក្នុងវេបសាយរបស់សាលាទេអ៊ុំ?

ខ៖ ដាក់ចុះជំនាន់នោះអត់បានរៀនទេដល់ធំឡើងទៅគេសង្គ្រាមទៅ ទើបតែរៀនបានប្រហែលពីខ្មោចឪគាត់យកទៅដាក់នឹងសាលារៀនស្មន់នោះឯង បានប្រហែលជា ៤ ១០ថ្ងៃនោះឯង ក៏គេកើតសង្គ្រាមទៅក៏ជម្លៀសទៅ ក៏ជម្លៀសទៅគ្មានបានរៀនបានអីទេវាមានបានរៀនបានសូត្រអី អត់បានចេះអក្សរអីតាក់តិចទើបចូលរៀននោះ

ក៖ ចាសអ៊ុំចាសអត់អីទេអ៊ុំ ចឹងសម្រាប់ថ្ងៃខែដែលខ្ញុំសំភាសន៏គឺ នៅថ្ងៃទី១៨ ខែមិថុនា ឆ្នាំ២០២០ ហើយការសំភាន៍ត្រូវបានធ្វើឡើងនៅភូមិកំពង់ថ្កូវ ឃុំមានជ័យ ស្រុកបា្រសាទបាគង ខេត្តសៀមរាបណាអ៊ុំ ហើយខ្ញុំជាអ្នកសម្ភាសន៍មានឈ្មោះឌី ណាផា ណាអ៊ុំ ចឹងខ្ញុំចង់សួរថាតើអ៊ុំមានឈ្មោះអ្វីដែរ?

ខ៖​ ឈ្មោះថា លាច នៅ។

ក៖ ចាស ចុះអ៊ុំមានឈ្មោះហៅក្រៅទេអ៊ុំ?

ខ៖​ ឈ្មោះក្រៅ គេហៅនុ។

ក៖ ចុះអ៊ុំមានអាយុប៉ុន្មានឆ្នាំហើយនៅឆ្នាំនេះ?

ខ៖ អាយុ ៥៩ឆ្នាំ។

ក៖ អ៊ុំចុះអ៊ុំកើតនៅថ្ងៃណាខែណាឆ្នាំណាដែរអ៊ុំ?

ខ៖ កើតនោះភ្លេចមើលកំណត់ កើតឆ្នាំ១៩៦១ ក្នុងនោះដែលគេដាក់ក្នុងបញ្ជីរនោះណា។

ក៖ ចុះអ៊ុំមានចាំឆ្នាំខ្មែរទេអ៊ុំ?

ខ៖ ឆ្នាំខ្មែរ ឆ្នាំខាល ខែវស្សាក

ក៖ ចឹងអ៊ុំស្រីមានស្រុកកំណើតនៅឯណាដែរអ៊ុំ?

ខ៖​ នៅកំពង់ថ្កូវនេះឯង។

ក៖ ចាស ចុះអ៊ុំមាន​បងប្អូនចំនួនប៉ុន្មាននាក់ដែរអ៊ុំ?

ខ៖​ បងប្អូនមាន​ សព្វថ្ងៃនៅតែ២នាក់ ២នាក់ទេ។

ក៖ ចុះអ៊ុំជាកូនទីប៉ុន្មានដែរអ៊ុំ?

ខ៖ កូនទីពៅគេ។

ក៖ ចុះអ៊ុំអាចប្រាប់ឈ្មោះរបស់បងប្អូនអ៊ុំបានទេ?

ខ៖ ប្រាប់បាន ឈ្មោះលាច ថូ។

ក៖ ចុះអ៊ុំមានចងចាំរឿងអ្វីខ្លះពីបងប្អូនទេអ៊ុំ ទាំងសប្បាយ ទាំងកំសត់កាលពីជំនាន់នោះបានទេអ៊ុំ?

ខ៖ មិនដែលបានទៅដើរសប្បាយណាផងនៅតែផ្ទះ អាដើរលេងខ្លះដែរ បងៗនោះកាលដែលនៅពីក្រមុំមិញទៅថា សព្វថ្ងៃនេះណាដើរទៅលេង ទៅៗលេងអង្គរទៅ ចាំបងឌុបទៅលេងអង្គរដើរលេងទៅក៏បានទៅប៉ុណ្ណោះឯង ម្តងប៉ុណ្ណោះឯងទៅលេងអង្គរណា។

ក៖ ចុះអ៊ុំមានបានពិបាកកំសត់ជាមួយបងរបស់អ៊ុំស្រីដែរទេ?

ខ៖ អត់ទេ បងនោះអត់មានពិបាកអីទេអត់ទេ ធម្មតា។

ក៖ ចាសចុះអ៊ុំធ្លាប់ធ្វើអ្វីខ្លះជាមួយបងប្អូនអ៊ុំកាលពីតូចៗ ដូចជាមានអនុស្សាវរីយ៍អីខ្លះជាមួយគ្នាទេអ៊ុំ?

ខ៖ មានធ្វើអី មានតែនៅពីតូចគេធ្វើស្រែ ធ្វើចំការប៉ុណ្ណោះឯង។

ក៖ ចុះអ៊ុំធ្លាប់លេងល្បែងកំសាន្ត ឬការប្រលែងលេងជាមួយរបស់បងប្អូនអ៊ុំទេអ៊ុំ?

ខ៖ មិនដែលបានលេងទេ មិនដែលបានលេងអីផងជាមួយបងប្អូន។

ក៖​ ចុះឥឡូវបងប្អូនរបស់អ៊ុំនៅឯណាខ្លះ ហើយធ្វើអ្វីដែរអ៊ុំ?

ខ៖ បងប្អូននោះនៅនេះឯង បងនៅឯកំពង់ថ្កូវនេះឯង នៅកំពង់ថ្កូវដូចគ្ន នៅនេះឯង។

ក៖ ចុះម្តាយរបស់អ៊ុំគាត់ឈ្មោះអីដែរអ៊ុំ?

ខ៖​ ឈ្មោះ ហិន ស៊ោន។

ក៖ ចុះឪពុកវិញអ៊ុំ?

ខ៖ ឪពុកខាងម៉ែ?

ក៖ ឪរបស់អ៊ុំស្រី?

ខ៖ នោះឯងឈ្មោះ ហិន ស៊ោន។

ក៖ ឥឡូវនេះឪពុករបស់អ៊ុំគាត់អាយុប៉ុន្មានហើយបើសិនជាយើងគិតទៅ?

ខ៖ អត់ដឹងផង។

ក៖ អត់ចាំទេអ៊ុំ?

ខ៖ អត់ចាំទេព្រោះខ្ញុំនៅតូចដែរគាត់ខូចទៅខ្ញុំអត់ដឹង ខ្ញុំនៅតូចមានតែម្តាយនោះឯងលឺគាត់ប្រាប់ថា ឈ្មោះ តាហិន តាហិន ក៏ចាំប៉ុណ្ណោះឯងដល់អាយុ គាត់ប៉ុន្មានអត់ដឹង។

ក៖ ចុះម្តាយរបស់អ៊ុំស្រីឈ្មោះអ្វីដែរ?

ខ៖ ឈ្មោះយាយឡិត។

ក៖ ចុះអ៊ុំមានដឹងថាឪពុករបស់អ៊ុំស្រីកើតនៅថ្ងៃណាខែណាឆ្នាំណាទេ?

ខ៖ មិនដឹងជាគាត់កើតថ្ងៃណាថ្ងៃណីអត់ដឹងដែរ។

ក៖ ឆ្នាំខ្មែរក៏អត់ចាំដែរអ៊ុំ?

ខ៖ អត់ដឹង ដឹងឆ្នាំអីគាត់អត់ដឹងផង។

ក៖ ចុះអ៊ុំមានដឹងថាម្តាយរបស់អ៊ុំស្រីគាត់កើតនៅថ្ងៃណាខែណាឆ្នាំណាទេអ៊ុំ?

ខ៖ ដឹងតែម្តាយគាត់នៅរស់ជាមួយ ឆ្នាំជូត គាត់កើតឆ្នាំជូត។

ក៖​ ចឹងខែអ៊ុំអត់ចាំទេអ៊ុំ?

ខ៖ ខែអត់អត់ចាំទេ ដឹងតែគាត់ឆ្នាំជូតប៉ណ្ណោះឯង គាត់ប្រាប់ថាឆ្នាំជូតដែលគាត់នៅរស់នេះ។

ក៖ ចាសចឹងអ៊ុំដឹងថាគាត់កើតនៅកន្លែងណាទេអ៊ុំ?

ខ៖ គាត់កើតនៅកន្លែងថាភូមិវាល គាត់នៅឯភូមិវាល។

ក៖ ចុះអ៊ុំដឹងថាឪពុកម្តាយរបស់ប្រកបមុខរបរអ្វីដែលដើម្បីជីវិតទេអ៊ុំ?

ខ៖ មានធ្វើអីទេ មានតែធ្វើស្រែធ្វើចំការប៉ុណ្ណោះឯងគ្មានមុខរបរអីទេមានតែប៉ុណ្ណោះឯង មានតែធ្វើស្រែនិងធ្វើចំការប៉ុណ្ណោះឯង?

ក៖ ចុះឪពុកម្តាយរបស់អ៊ុំគាត់ជាមនុស្សមានលក្ខណៈបែបណាដែរអ៊ុំ?

ខ៖ គាត់មិនមែនជាអ្នកមានអ្នកអីប៉ុន្មានទេ អ្នកធ្វើស្រែអ្នកស្រែចំការអ្នកក្រទេគាត់មិនបានមានអីនឹងគេទេ វេទនាដែរគាត់អ្នកក្រដែរនោះ មិនមានអីទេអ្នកធ្វើស្រែចំការប៉ុណ្ណោះឯង។

ក៖ ចុះអ៊ុំស្គាល់អ្វីខ្លះពីពួកគាត់ដែរទេអ៊ុំ ថាគាត់ជាមនុស្សមានលក្ខណៈបែបណា ថាអ៊ុំបានរៀនអ្វីអំពីគាត់?

ខ៖ អត់ដែលបានស្គាល់អីគាត់ផង។

ក៖ ចាសចឹងចុះអ៊ុំមានចងចាំពីរឿងឪពុកម្តាយរបស់អ៊ុំខ្លះៗទេអ៊ុំ? ម្តាយអ៊ុំធ្លាប់ប្រវិត្តរបស់គាត់ដល់អ៊ុំខ្លះទេ?

ខ៖ តាំងពីខ្ញុំកើតមកគាត់មិនដែលធ្វើអីផងគាត់មានតែគាត់មុខរបបធ្វើស្រែធ្វើចំការប៉ុណ្ណោះឯង មុខរបបគាត់មានតែប៉ុណ្ណោះឯង អត់មានធ្វើអីទៀតមានតែប៉ុណ្ណោះឯង។

ក៖ ចាស ចឹងឪពុកម្តាយរបស់អ៊ុំគាត់ធ្លាប់ប្រាប់អំពីសាច់រឿងរបស់គាត់កាលពីនៅតូចៗមកកាន់អ៊ុំខ្លះទេអ៊ុំ?

ខ៖​ អត់ទេមិនដែលប្រាប់អីផងអត់ ធំឡើងដឹងក្តីក៏គាត់ប្រាប់ថាមានធ្វើអី មានតែធ្វើស្រែធ្វើចំការប៉ុណ្ណោះឯងតែប៉ុណ្ណោះឯងមានធ្វើអីទៀត។

ក៖ ចាសចុះអ៊ុំមានចាំឈ្មោះជីដូន ជីតា ខាងម្តាយរបស់អ៊ុំទេ?

ខ៖​ ឈ្មោះតា ហិន និង យាយឡិតម្តាយខាងម៉ែខ្ញុំណា។

ក៖ ចុះខាងឪពុកអ៊ុំវិញ?

ខ៖ ឈ្មោះតាធិន បើម្តាយវិញឈ្មោះហិន ស៊ោន។

ក៖ ចុះអ៊ុំចាំថាគាត់កើតនៅឆ្នាំណាទេអ៊ុំ។

ខ៖ អូអត់ដឹងផង។

ក៖ ធ្លាប់មានអ្នកណាប្រាប់អ៊ុំ?

ខ៖ អត់មាននរណាប្រាប់ទៅក៏អត់ដឹង មិនដឹងថាគាត់កើតនៅឆ្នាំណាអត់ដឹងទេ ដឹងថាគាត់កើតនៅឆ្នាំជូតម្តាយណា​ បើឪពុកវិញអត់ដឹងទេ កើតទាន់ម្តាយដែលគាត់នៅរស់ទៅក៏គាត់ប្រាប់នេះឯង បើឪពុកអត់ដឹងទេ។

ក៖ ចុះអ៊ុំដឹងថាគាត់កើតនៅកន្លែងណាទេអ៊ុំ?

ខ៖ បើម្តាយកើតនៅភូមិវាលនោះ បើឪពុកកើតនៅភូមិធ្រុង។

ក៖​ ចុះឪពុកម្តាយរបស់អ៊ុំគាត់ធ្លាប់ប្រាប់ពីរឿងជីដូនជីតាមកកាន់អ៊ុំខ្លះៗទេ ដូចជាឪពុកម្តាយរបស់អ៊ុំគាត់បាននិយាយពីលោកតាលោកយាយនិយាយមកកាន់អ៊ុំខ្លះអត់អ៊ុំ?

ខ៖ អត់ទេអត់ដឹងទេ ដឹងតែគាត់នៅឯភូមិស្រុកធ្រុងប៉ុណ្ណោះឯង បើប្រាប់រឿងអីទៀតគឺអត់ទេ អត់មានទេ។

ក៖ ចឹងក្រុមគ្រួសារអ៊ុំរស់នៅក្នុងខេត្តនេះអស់រយៈពេលប៉ុន្មានឆ្នាំហើយអ៊ុំ?

ខ៖ កើតមកតាំងពីតូចមក កើតនៅនេះឯង។

ក៖ បើគិតទៅប៉ុន្មានឆ្នាំហើយអ៊ុំ?

ខ៖ យួនចូលមកដឹងន្មានឆ្នាំឯង កើតមកណឹងយូរណាស់។

ក៖ ចាសចុះអ៊ុំមានបងប្អូនសាច់ញាតិរស់នៅក្រៅប្រទេសក្រៅពីស្រុកខ្មែរយើងទេអ៊ុំ?

ខ៖ អត់មានទេ។

ក៖ ចាស ចុះស្វាមីរបស់អ៊ុំណឹងគាត់មានឈ្មោះអ្វីដែរ?

ខ៖ ឈ្មោះអ៊ិន សាយ។

ក៖ ចុះអ៊ុំរៀបអាពាហណ៍ពិពាហណ៍ជាមួយអ៊ុំប្រុសណឹងតាំងពីណាដែរចាំបានទេ?

ខ៖ ប្រហែល១២ឆ្នាំហើយ។

ក​៖ ចុះអ៊ុំចាំថ្ងៃខែដែលអ៊ុំរៀបអាពាហណ៍ពិពាហណ៍ណឹងចាំបានទេអ៊ុំ?

ខ៖ ខែអស្រាត។

ក៖ ឆ្នាំអ៊ុំអត់ចាំទេណ?

ខ៖ ឆ្នាំអត់ចាំទេ ដឹងតែខែអស្រាតប៉ុណ្ណោះឯង។

ក៖ ចុះការរៀបអាពាហណ៍ពិពាហណ៍របស់អ៊ុំណឹងរៀបចំដោយឪពុកម្តាយ ឬ រៀបចំដោយខ្លួនឯង?

ខ៖ ឪពុកម្តាយណឹងឯង ម្តាយដែលគាត់នៅរស់ណឹងក៏គាត់រៀបចំឲ្យនេះឯង។

ក៖ ចុះអ៊ុំបានទទួលថ្ងៃជំនូនពីអ៊ុំប្រុសដែទេអ៊ុំ?

ខ៖ ទទួលគាត់ឲ្យលុយមកក៏រៀបការទៅណា

ក៖ ចាស ចុះអាចប្រាប់ពីពេលវេលាដែលអ៊ុំបានជួបអ៊ុំប្រុសដំបូងនៅឯណាដែរអ៊ុំ?

ខ៖ មុខដំបូងជួបនៅណឹងភូមិនេះឯង នៅនឹងផ្ទះនេះឯងគាត់មក គាត់មកកាលនោះគាត់ម្តាយនោះឈឺជរាដែរគាត់ណឹងឯងក៏រៀបសូត្ររៀបអីទៅក៏គាត់ឃើញខ្ញុំនេះ២នាក់ម្តាយក៏គ្មានអីទៅក៏គាត់ចូលសួរនោះឯង ស្តីដណ្តឹងទៅក៏រៀបត្រូវគ្នាហើយម្តាយនេះក៏រៀបការឲ្យទៅ។

ក៖ ចាសចុះអ៊ុំចេះអាននិងចេះសរសេរភាសាខ្មែរបានល្អទេអ៊ុំ?

ខ៖ អត់ចេះទេ អត់មានរៀនបានសូត្រនឹងគេតាក់តិច។

ក៖ ចឹងអ៊ុំអត់បានទៅរៀនទេអ៊ុំ?

ខ៖ អត់បានរៀន បើជំនានដែលគេជម្លៀសទៅក៏អត់បានរៀនទេ។

ក៖ ចាសចុះអ៊ុំចេះភាសាអ្វីផ្សេងក្រៅពីភាសាខ្មែរយើងទេអ៊ុំ?

ខ៖ មានភាសាអីព្រោះអត់ចេះអត់បានរៀនបានសូត្រអត់ចេះ។

ក៖ ចុះអ៊ុំមានមិត្តភិក្តស្និតស្នាលធំធាត់មកជាមួយគ្នាទេអ៊ុំ?

ខ៖ មិនមានទេអត់មានមិត្តភក្តិណាទេអត់ មិនដែលបានដើរទៅណាក៏អត់ អត់ដែលមានមិត្តភកិ្តទៅណាទេ ម្តាយគាត់ឈឺអីទៅមានបានដើរទៅលេងអីណានៅតែមើលតែម្តាយណឹងឯង។

ក៖ ចាចឹងអ៊ុំធ្លាប់ធ្វើការនៅវាលស្រែអីទេអ៊ុំ?

ខ៖ ធ្វើស្រែធ្វើអីទៅក៏ភ្ជូរស្ទូងអីទៅ ប៉ុណ្ណោះឯងខែធ្វើស្រែគេស្ទូងដកអីទៅក៏ខែគេធ្វើទៅក៏ស្ទូងដកអីរួច ក៏ប៉ុណ្ណោះក៏ឈប់ទៅ។

ក៖ ចាសចឹងអ៊ុំធ្លាប់ប្រកបអាជីវកម្មបែបលក្ខណៈគ្រួសារអីទេអ៊ុំ ដូចជាចិញ្ចឹមគោ ចិញ្ចឹមជ្រូក ចិញ្ចឹមមានអីណាអ៊ុំ?

ខ៖ ជ្រូកមិនមានទេចិញ្ចឹម មានតែគោចិញ្ចឹមតែគោ។

ក៖ ចាសចឹងអ៊ុំធ្លាប់ប្រកបមុខរបស់អ្វីដែរដើម្បីចិញ្ចឹមជីវិតរបស់អ៊ុំ?

ខ៖ ពីដើមមិញមានអីធ្វើស្រែទៅក៏ទិញត្រីគេលក់ ទិញពីកំពង់មកយកមកលក់នៅផ្សារលលួសនេះឯង មុខរបរនោះណាទទួលត្រីគេមកពីកំពង់ក៏លក់នៅផ្សារលលួសទៅណា នោះឯងមុខរបប។

ក៖ ចុះអ៊ុំធ្លាប់ធ្វើការងារអ្វីផ្សេងក្រៅពីការងារទាំងអស់ណឹងទេអ៊ុំ?

ខ៖ មិនដែលមានធ្វើអីផងមានតែប៉ុណ្ណោះឯង។

ក៖ ចាស តាំងពីក្មេងរហូតមកដល់ពេលនេះតើជីវិតរបស់អ៊ុំមានការផ្លាស់ប្តូរអ្វីដែរអ៊ុំ?

ខ៖ អូ និយាយពីខ្ញុំមួយជាតិនេះនឿយនៅចេះទៅក៏យ៉ាប់ទាល់តែមែនទែន អូបើក្មួយឯងឃើញ៣ ៤ ឆ្នាំមុន ខ្ញុំចិត្តដាច់ នៅតែទ្រុងដែលកូនចិញ្ចឹមមាន់ ភ្លៀងរត់ទទូរកន្ទេល មិនមានអ្នកណាគេមើលឃើញអីទេ នេះខ្ញុំថាអត់អើយអញមុនងាប់តែ២នាក់ លក់ដីអ្នកណាទិញក៏លក់មួយចំហៀងទៅធ្វើផ្ទះបានអស់ប្រាក់រលីង គ្មានប្រាក់ចាយមួយរលខ្មែរទេ ហើយគេអ្នកធ្វើឲ្យណឹងគេយកថោកផង ថាឲ្យតែមានលុយទិញស៊ីម៉ង់ស៊ីអីទៅចាំគេអ្នកធ្វើឲ្យ គេយកមួយរួច៦០០ដល់សួរគេទៅសព្វថ្ងៃនេះ ទាំងឈ្មួលទាំងអីផ្ទះប៉ុននេះទេសព្វថ្ងៃរាប់ម៉ឺនហើយនេះ។

ក៖ ចាសចុះអ៊ុំចូលចិត្តពិសារម្ហូបអ្វីដែរអ៊ុំ អ៊ុំចាំបានទេកាលពីក្មេងរហូតដល់ឥឡូវ មានមុខម្ហូបណាដែលអ៊ុំចូលចិត្តញុំជាងគេ?

ខ៖ មានម្ហូបអី ម្ហូប ឆារ ស្ងោរ សព្វមុខនោះឯង។

ក៖ ចឹងតាំងពីក្មេងៗមកអ៊ុំចូលចិត្តលេងល្បែងប្រជាប្រិយអ្វីខ្លះដែរអ៊ុំ?

ខ៖ មានលេងអី ខែចូលឆ្នាំឡើងគេលេងគេបោះលេងអង្គុញលេងអីទៅណា វ៉ៃឈូងវ៉ៃអីទៅ លេងឈូងលេងអីទៅ។

ក៖ ចុះអ៊ុំមានចងចាំចម្រៀងណាដែលអ៊ុំចេះតាំងពីតូចរហូតមកដល់អ៊ុំចំណាស់ប៉ុននេះទេអ៊ុំ?

ខ៖ មិនដែលបានច្រៀងអីផងខ្ញុំ មិនដែលបានច្រៀងអីនឹងគេផង។

ក៖ ចាសចឹងអ៊ុំចូលចិត្តស្តាប់បទចម្រៀងអីអតអ៊ុំ?

ខ៖ ចម្រៀងអីមានស្តាប់ចម្រៀងអីគេបើកក្នុងវិទ្យុក៏ស្តាប់ប៉ុណ្ណោះឯងទៅ មានចម្រៀងអី។

ក៖ ចុះក្នុងក្រុមគ្រួសារអ៊ុំមាននរណាចេះលេងឧបរកណ៍តន្រ្តីអីទេអ៊ុំ?

ខ៖ អត់ទេអត់មាននរណាចេះលេងអីទេ។

ក៖ ហើយតើផ្ទះរបស់អ៊ុំមានលក្ខ​ណៈបែបណាដែរអ៊ុំតាំងពីនៅក្មេងរហូតមកដល់ឥឡូវនេះ វាការផ្លាស់ប្តូរប្រែប្រួលអ្វីខ្លះដែរអ៊ុំ ?

ខ៖ ផ្ទះពីដើមមិញនៅឯមាត់ស្ទឹងនោះបាំងដំបូងស្បូវ ជញ្ជាំងស្លឹកតាំងពីដើមមកកើតឃើញឪពុកម្តាយខ្ញុំធ្វើនោះណា ដំបូងបាំងស្បូវជញ្ចាំងស្លឹកនោះឯង។

ក៖ ចឹងចឹងផ្ទះណឹងអ៊ុំជួលគេ ឬក៏ធ្វើដោយខ្លួនឯង?

ខ៖ ធ្វើខ្លួនឯងនោះឯង។

ក៖ អ៊ុំអត់បានជួលជាងទេណ?

ខ៖ អត់បានជួលទេកើតមកឃើញផ្ទះនោះឯងគាត់ធ្វើណឹង អានោះគាត់ខ្ញុំនៅតូច ទៅក៏ឪពុកគាត់ធ្វើអីខ្លួនគាត់ទៅខ្ញុំធំឡើងក៏ឃើញផ្ទះនោះឯង។

ក៖ ចាំបានទេអ៊ុំ កាលឪពុកម្តាយសាងសង់ផ្ទះណឹងគាត់មានឧបរកណ៍អ្វីខ្លះដែរអ៊ុំ?

ខ៖ មានឧបរកណ៍អី មានតែឈើ ជញ្ជាំងឬស្សី ស្លឹក និង ស្បូវប៉ុណ្ណោះឯង។

ក៖ ចុះអ៊ុំមានជំនាញអ្វីខ្លះពីក្រុមគ្រួសារអ៊ុំដែរទេ?

ខ៖ ជំនាញមុខជំនាញអី។

ក៖ ដូចជាអ៊ុំបានរៀនចេះអ្វីខ្លះពីក្រុមគ្រួសាររបស់អ៊ុំ អ្វីក៏បានដែរអ៊ុំ។

ខ៖ រៀនសូត្រ អត់បានរៀនសូត្រអីទេ តាំងពីតូចមកក៏មិនទាន់បាន ទើបរៀនបាន ៤ ១០ថ្ងៃក៏គេកើតសង្គ្រាមក៏ឈប់ទៅ គេឈប់ក៏អត់បានរៀន អត់បានរៀនសូត្រទេអត់ទទេ។

ក៖ អ៊ុំអាចនិយាយប្រាប់បានទេអ៊ុំពីជីវិតលំបាករបស់អ៊ុំ តើមានរឿងអ្វីកើតឡើងក្នុងជីវិតរបស់អ៊ុំ តាំងពីជំនាន់ក្មេងៗ ជំនាន់ប៉ុល ពតអី អ៊ុំធ្លាប់ជួបការលំបាកអ្វីខ្លះដែរ?

ខ៖ ជំនាន់ប៉ុល ពតមានអី វាប្រើយើងរែកដីរែកអីទៅក៏ រួចទៅក៏វាឲ្យយើងជីកប្រឡាយទៅរួចក៏វាឲ្យយើងនេះដកស្ទូង ក្រោកពីយប់ឡើងវាឲ្យដកសំណាបនោះប្រហែលមួយស្លឹក ដកសំណាបប្រហែលមួយស្លឹកបើថាដកអត់បានទេក៏វាអត់ឲ្យបាយហូប អត់ឲ្យបាយហូបទៅក៏ខ្ញុំក៏ដកទៅណា ខំដកឡើងវ៉ល់ល្ងាចទើបបានទៅក៏បានបាយហូប។

ក៖ ចាស មានអីទៀតទេអ៊ុំ? ដូចជាគេធ្លាប់ប្រើអ្វីអ៊ុំខ្លះ ហើយគេបញ្ជារឲ្យយើងធ្វើអ្វីខ្លះ?

ខ៖ កាលនៅកុមារគេឲ្យកាប់ត្រធាងខែតធ្វើជី ត្រធាងខែតនោះធ្វើជីរួចទៅក៏វាឲ្យទៅដកស្ទូង ស្ទូងទៀតហើយ ហើយឲ្យស្ទូងនោះក្នុងមួយថ្ងៃឲ្យស្ទូង២ផ្លូន ឲ្យស្ទូងឲ្យរួច ហើយចំណងនោះ ចំណងដែលវាចងសំណាបនោះវាឲ្យរៀប រៀបឲ្យគ្រប់ពីផ្លូន បើវាមិនគ្រប់ទេក៏វាស្តីឲ្យ ថាឲ្យ។

ក៖ ចឹងអ៊ុំធ្វើអ្វីខ្លះដើម្បីឆ្លងកាត់ការលំបាកទាំងអស់ណឹងបាន?

ខ៖ មានលំបាកអី មានតែវាប្រើប៉ុណ្ណោះឯង។

ក៖ ដូចជាអ៊ុំយកឈ្នះលើការលំបាកទាំងអស់នោះបានដោយវិធីណាអ៊ុំ?

ខ៖ ដល់រួចទៅក៏វាភ្លេចអស់ទៅហើយចាំមិនបាន ចាំបានតែប៉ុណ្ណឹងឯង។

ក៖ ចុះអ៊ុំមានបទពិសោធន៍ល្អៗអ្វីខ្លះដែរនៅក្នុងជីវិតរបស់អ៊ុំ ដូចជាពេលវេលាសប្បាយ ហើយពេលនាខ្លះចឹងណាអ៊ុំ?

ខ៖ កាលជំនាន់នោះដល់ពេលវា ចូលឆ្នាំ បើវាចូលឆ្នាំវាឲ្យសម្រាក វាឲ្យសម្រាកចូលឆ្នាំដែរណា ១​ ២ ថ្ងៃចឹងទៅក៏ ដល់ពេលវាចូលឆ្នាំទៅក៏នាំគ្នាសម្រាកទៅចូលឆ្នាំសិនទៅ ២ ៣ ថ្ងៃទៅ គេឲ្យសម្រាកដែរ។

ក៖​ ចាសអ៊ុំ កាលពីនៅក្មេងៗ តើអ៊ុំធ្លាប់មានក្តីស្រម៉ៃអ្វីខ្លះដែរអ៊ុំពេលអ៊ុំធំឡើងណា ថាធំឡើងនឹងអ្វី?

ខ៖ កាលពីនៅក្មេងៗធំឡើងមានបានធ្វើអី មានបានទាន់ធ្វើអីទេ ធំឡើងក៏អាពតនោះឯង មិនដែលបានស្រម៉ៃថាបានធ្វើអីទេ អត់ក៏មិនដល់សព្វថ្ងៃនេះឯង គ្មានបានធ្វើអីទេ។

ក៖ ចុះសិនជាអ៊ុំអាចប្រាប់ទៅកាន់កូនចៅជំនាន់ក្រោយៗរបស់អ៊ុំ តើអ៊ុំនឹងផ្តាំផ្ញើរអ្វីដល់ពួកគាត់ដែរ?

ខ៖ ជំនាន់ក្រោយៗប្រាប់ទៅវាអត់ជឿទេ វាអត់ជឿជំនាន់នេះណា​ គេអត់ជឿគេកើតធំឡើងក្តីឡើង សព្វថ្ងៃដឹងតែគេសប្បាយប៉ុណ្ណោះឯង ឯងជំនាន់ដែលកើតមុននោះវាពិបាកនោះឯង ឆ្លងកាត់វាពិបាកប្រាប់ក្មេងរាល់ថ្ងៃថាជំនាន់ប៉ុល ពត​ គេធ្វើបាប គេយកទៅវាមិនធ្វើការទេវាមិនឲ្យបាយហូបទេ វាធ្វើបាអីទៅណា វាវ៉ៃវាអីទៅណា ពេលណាក៏ខ្ញុំក៏នៅនោះឯងបើទៅធ្វើការឲ្យវាចេះធ្វើការចេះបើថ្ងៃណាមិនស្រួលខ្លួនចេះ ថាថ្ងៃនេះមិនបានទៅទេអត់បានទៅទេថ្ងៃនេះគ្រុនហើយ ដល់វាឆ្លើយវាថា ថ្ងៃនេះមានបានទៅធ្វើការអីថ្ងៃនេះពុត វាថាខ្ញុំនេះថ្ងៃពុត ពុតហើយបានវាអត់ទៅធ្វើការ តែ២ថ្ងៃបាត់ខ្លួនហើយ បានតែ១ថ្ងៃទេ ដែលធ្វើការហត់នឿយខ្លាំងក៏នាំគ្នាថាថ្ងៃនេះខ្ញុំសម្រាកម្តងហើយ អត់មានប្រាប់គេទេណាដូចគ្នាឯងនៅទាំងអស់គ្នាចឹងណា ទៅក៏ថាថ្ងៃនេះខ្ញុំសម្រាកម្តងអត់បានទៅធ្វើការទេខ្ញុំគ្រុនហើយថ្ងៃនេះ ទៅក៏ខ្ញុំក៏បានសម្រាកមួយថ្ងៃនោះឯងទៅ ដល់ពេលវាប្រជុំវាថាមានសម្រាកអីថ្ងៃនេះវាថ្ងៃពុត ថាយើងពុតអត់ទៅធ្វើការ។

ក៖ ចាសអ៊ុំមានអ្វីបន្ថែមពីលើណឹងទៀតទេអ៊ុំ?

ខ៖ មិនដឹងបន្ថែមអីទៀតមានតែប៉ុណ្ណោះឯង

ក៖ ចាសចឹងអ៊ុំអត់មានអ្វីផ្តាំផ្ញើរទៅកាន់ក្មេងជំនាន់ក្រោយឲ្យពួកគេបានដឹងទេអ៊ុំ?

ខ៖ ប្រាប់ក្មេងសាក្រោយក៏ក្មេងអត់ជឿ វាអត់ជឿទេ ប្រាប់សព្វថ្ងៃគេអត់ជឿទេគេដឹងតែពីសប្បាយសព្វថ្ងៃនេះឯង ដល់ប្រាប់ទៅថាជំនាន់មុនណា ជំនាន់អាពត ខ្ញុំពិបាកណាស់ណា ធ្វើការសុទ្ធតែធ្វើការរួមហូបបាយសុទ្ធតែហូបបាយរួម​ វ៉ៃជួងដល់ពេលដល់ម៉ោងហូបបាយសុទ្ធតែវ៉ៃជួង វ៉ៃជួងហូបបាយ អត់មានអីថែមទេ មានតែទឹកបបរមួយចាននោះឯង បបរមួយចាននោះឯម្នាក់បើថាអាណាទៅក្រោយគេក៏អត់ទៅណា ដល់ប្រាប់ក្មេងជំនាន់ក្រោយចេះអត់ជឿទេ។

ក៖ ចាស ចឹងមានតែប៉ុណ្ណឹងទេអ៊ុំ?

ខ៖ មានតែប៉ុណ្ណោះឯង។

ក៖ ចាស ចឹងខ្ញុំសូមថ្លែងអំណរគុណដែលអ៊ុំបានចំណាយពេលវេលាដើម្បីឲ្យខ្ញុំមកសម្ភាសន៍ជាមួយអ៊ុំណា ចាសខ្ញុំសូមជូនពរឲ្យអ៊ុំមានសុខភាពល្អ និងមានសុភមង្គលណាអ៊ុំ ចាសអរគុណច្រើនសម្រាប់ចំណាយពេល។